**Høringssvar**

Vi glædes over, at der ikke er direkte besparelser på skoleområdet. Vi har dog følgende ønsker for budgettet.

**Prisfremskrivelse**

Vi bemærker dog, at der fortsat ikke bliver prisfremskrevet.

Det betyder reelt, at vores købekraft er blevet mindre. Når man dertil lægger, at der grundet corona, er en generel prisstigning på skolerelaterede produkter kan denne beslutning kun anses som en besparelse på skoleområdet. Vi ønsker derfor, at der også sker prisfremskrivninger for årene 2022 og 2023.

**Kompetenceudvikling**

Vi har erfaret, at der ikke længere er afsat midler til kompetenceudvikling på skoleområdet. Dette vil resultere i, at skolerne vil blive udfordrede på lovgivningen omkring 80 % linjefagsdækning, hvis skolerne ikke tager midler til dette fra tildelingen.

Vi ser desuden fortsat et behov for at understøtte kompetenceudviklingen inden for inklusionsområdet. Vi ønsker derfor også at støtte udvalgets ønske om et kompetenceudviklingsforløb af skolens medarbejdere til flere elever i fællesskabet.

**Co-teaching / flere 2 lærer eller lærere-pædagog timer** Erfaringerne fra skoletiden med corona viser, at læring i små grupper med kendte voksne gør en forskel for børnene både i forhold til deres faglige og sociale trivsel, og det øger flere børns deltagelsesmuligheder. Vi er en skole med høj klassekvotient, og de ekstra ressourcer vi fik sidste skoleår gav mulighed for at kunne opdele og differentiere undervisningen. Vi ønsker, at dette bliver prioriteret i budgettet.

**Morgen-SFO**

I tildelingen til morgen SFO får alle skoler den samme bevilling. Alle får 18,5 time til at løse opgaven, uanset hvor mange børn, der er tilmeldt SFO-tilbuddet. Som byens næststørste SFO med over 200 indmeldte børn, rækker bevillingen ikke. Vi ønsker derfor, at der bliver set på en mere differentieret model til fordeling af midlerne til morgenåbning.

**Effektiviseringsbidrag**

Vi ønsker, at man undlader at gennemføre den planlagte besparelse på de 0.5%

**IT**

Midlerne til IT er lagt ud på skolerne. Udfordringerne er dog, at midlerne ikke slår til. Vi er specielt udfordrede nu, hvor man har sat en udskiftning af AP ´er i gang. Vi har et ønske om flere midler til dette.

**Ejendomsservice**

Vi har en oplevelse af, at der mangler ressourcer til det løbende vedligehold af bygninger og inventar på skolen. Da vi gerne vil være en attraktiv skole og med tanke på folkeskolen som første valg, ser vi gerne midler afsat til dette i budgettet.

På vegne af Vestervangskolens skolebestyrelse

Britta Snog

Formand for skolebestyrelsen